**(Ne)linişti autumnale**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mi-am îmbrăcat cuvintele în straie

Mai ruginii, așa cum e răpciune,

Cu ploi acide, prafuri și noroaie

De parcă e altă dimensiune.

Doar fluturi argintii și frunze moarte

Sub felinar dansează împreună,

Când scriu răvașe lungi, privind spre Marte,

Și le arunc cu ciudă-nspre furtună.

Va trece poate-o adiere mută

De toamnă despuiată de veșminte

Să-mi spargă-n țăndări liniștea argută

Ce mă ucide-n loc să mă alinte.

- Mi-au îngheţat cuvintele pe buze,

Condeiu-n călimara din vestibul

Adoarme trist sub ploaia de acuze

A toamnei ce dictează. Unde-i scribul

Ce până ieri scria romanțe-albastre?

L-or fi ucis cu pietre vrăjitorii?

Se-aşterne praf pe visurile noastre

Sau le-au luat în zborul lor cocorii?

Pecetluite-s buzele de sarea

Atâtor nopţi sub zodia-ndoielii,

Când pe ghergheful vremii plânge marea,

Iar noi purtăm însemnele greşelii.

Ioan Grigoraș Liliana Trif